Tájékoztató közérdekű bejelentések és panaszok benyújtásának rendjéről


A közérdekű bejelentésekkel, panaszokkal kapcsolatos eljárásokat a Félegyházi Városfenntartó Nonprofit Kft. (továbbiakban: Társaság) illetékes szervezeti egységei folytatják le.

Közérdekű bejelentés: olyan körülményre hívja fel a figyelmet, amelynek orvoslása, illetőleg megszüntetése a közösség vagy az egész társadalom érdekét szolgálja. A közérdekű bejelentés javaslatot is tartalmazhat.

Panasz: olyan kérelem, amely egyéni jog- vagy érdeksérelem megszüntetésére irányul, és elintézése nem tartozik más – így különösen bírósági, államigazgatási – eljárás hatálya alá. A panasz javaslatot is tartalmazhat.

Közérdekű bejelentéssel és panasszal bárki fordulhat a tárgykörben eljárásra jogosult szervezeti egységhez

A bejelentés módja:
· szóban személyesen ügyfélfogadási időben a társaság székhelyén (előzetesen egyeztetett időpontban)
· levélben a Félegyházi Városfenntartó Nonprofit Kft. 6100 Kiskunfélegyháza, Kossuth utca 10. címre
· e-mailben: fvnp@fvnp.kiskunfelegyhaza.hu

A közérdekű bejelentést és panaszt a beérkezéstől számított harminc napon belül el kell bírálni. Ha a közérdekű bejelentést és panaszt nem az eljárásra jogosult szervezeti egységhez tették meg, azt nyolc napon belül oda átteszik, melyről a bejelentőt egyidejűleg értesítik.

Ha az elbírálást megalapozó vizsgálat előreláthatólag harminc napnál hosszabb ideig tart, erről a közérdekű bejelentőt, illetve panaszost a közérdekű bejelentés, illetve a panasz ügyintézési határidejének lejárta előtt – az elintézés várható időpontjának egyidejű közlésével – tájékoztatni kell.
Amennyiben szükséges, az eljárásra jogosult szerv a közérdekű bejelentőt, illetve panaszost meghallgathatja.

A vizsgálat befejezésekor a megtett intézkedésről vagy annak mellőzéséről – in indokok megjelölésével – a közérdekű bejelentőt, illetve panaszost írásban vagy e-mailben haladéktalanul értesítik. Az írásbeli értesítés mellőzhető, ha az elintézésről a jelen lévő közérdekű bejelentőt, illetve panaszost szóban tájékoztatták, és a tájékoztatást tudomásul vette, mely tényről jegyzőkönyv készül.

A korábbival azonos tartalmú, ugyanazon közérdekű bejelentő, illetve panaszos által tett ismételt, továbbá a névtelen bejelentés vizsgálata mellőzhető. A panasz vizsgálata mellőzhető akkor is, ha a panasztevő a sérelmezett tevékenységről (mulasztásról) való tudomásszerzéstől számított hat hónap után terjesztette elő a panaszát. A tudomásszerzéstől számított egy éven túl előterjesztett panaszt érdemi vizsgálat nélkül elutasítják.

A közérdekű bejelentések védett elektronikus rendszere

Közérdekű bejelentést a közérdekű bejelentések védett elektronikus rendszerében is meg lehet tenni mely rendszer üzemeltetéséről az Alapvető Jogok Biztosa gondoskodik. Az elektronikus rendszeren keresztül érkező közérdekű bejelentések esetén a bejelentőnek a nevét és a lakcímét kötelezően meg kell adnia, azonban a bejelentő anonimitást kérhet, adatai rejtve maradnak. A bejelentést a http://www.ajbh.hu honlapon lehet megtenni.


A közérdekű bejelentő, panaszos védelme

A közérdekű bejelentőt, illetve panaszost – a következő bekezdésben foglaltak kivételével – nem érheti hátrány a közérdekű bejelentés, illetve panasz megtétele miatt. A közérdekű bejelentést, illetve panaszt tevő személyes adatai – a következő bekezdésben foglaltakon túlmenően – csak a bejelentés alapján kezdeményezett eljárás lefolytatására hatáskörrel rendelkező szerv részére adhatóak át, amennyiben e szerv annak kezelésére törvény alapján jogosult, vagy az adatai továbbításához a bejelentő egyértelműen hozzájárult.

Ha nyilvánvalóvá vált, hogy a bejelentő rosszhiszeműen járt el, és ezzel bűncselekményt vagy szabálysértést követett el; másnak árt vagy egyéb jogsérelmet okozott, adatai az eljárás kezdeményezésére, illetőleg lefolytatására jogosult szerv vagy személy részére átadhatóak.
A bejelentő adatai egyértelmű hozzájárulása nélkül nem hozhatók nyilvánosságra.




